b'\n_START_ARTICLE_\nKorkeakoski (Kotka)\n_START_SECTION_\nHistoria\n_START_PARAGRAPH_\nKorkeakoski on muodostunut kolmen maakirjakyl\xc3\xa4n, eli Laajakosken, Osolan ja Sukulan yhteensulautumisesta. 1550-luvulla Sukula liittyi Osolaan ja 1600-luvun lopulla Osola ja Laajakoski Korkeakoskeksi. Kuninkaantie ylitti Kymijoen Korkeakoskenhaaran Korkeakosken putouksen yl\xc3\xa4puolelta. Korkeakosken jyrk\xc3\xa4ss\xc3\xa4 vesiputouksessa oli luonnontilassaan noin 10 metrin pudotus. Putouksessa on toiminut Kyminkartanon jauhomylly jo ainakin 1550-luvulla ja sinne rakennettiin 1563 sahamylly, joka oli ensimm\xc3\xa4inen sahalaitos Kymenlaaksossa._NEWLINE_William Ruthin perustama Korkeakosken puuhiomo aloitti toimintansa vuonna 1888 ja kartongin valmistus alkoi vuonna 1898. Putoukseen valmistui vesivoimala vuonna 1906, joka mahdollisti teollisuuden laajenemisen. Suomen vanhin kuitulevytehdas, Enso-Gutzeitin Insuliittitehdas, aloitti toimintansa 1930-luvun alussa ja sen l\xc3\xa4heisyyteen rakennettiin yhten\xc3\xa4inen ty\xc3\xb6v\xc3\xa4enasuntoalue, niin sanottu Pahvikyl\xc3\xa4. Tehtaanjohtajan funktionaalinen asuintalo vuodelta 1935 tuhoutui tulipalossa 1990-luvun alussa. Veikkolan asuinalue rakennettiin sotien j\xc3\xa4lkeen nopeasti asuntopulaa helpottamaan._NEWLINE_Korkeakosken puuhiomon ty\xc3\xb6l\xc3\xa4isten lapsille tarkoitettu kansakoulu aloitti toimintansa vuonna 1896. Kymin kunnan perustama Korkeakosken koulu aloitti toimintansa vuonna 1909 Korkeakoskenhaaran toisella puolella Kierikkalassa. Koulurakennus Korkeakosken puolelle valmistui vuonna 1911._NEWLINE_Korkeakoski kuului Kymin kuntaan vuoteen 1950 saakka ja Karhulan kauppalaan vuosina 1951\xe2\x80\x931976.\n_START_SECTION_\nLiikenneyhteydet\n_START_PARAGRAPH_\nKorkeakoskella sijaitsee Kymin rautatieasema, josta on taajamajunayhteydet Kotkan ja Kouvolan suuntiin. Lis\xc3\xa4ksi Korkeakoskelta on s\xc3\xa4\xc3\xa4nn\xc3\xb6lliset paikallisbussiyhteydet Kotkan keskustaan Kotkansaarelle sek\xc3\xa4 Karhulaan ja Laajakoskelle.\n_START_SECTION_\nPalvelut ja vapaa-aika\n_START_PARAGRAPH_\nPienelle kaupunginosalle tyypillisesti palvelut ovat v\xc3\xa4hentyneet Korkeakosken ja Kierikkalan alueelta 1990- ja 2000-luvuilla; l\xc3\xa4hikauppa, apteekki, posti, leipomo ja kolme kioskia on lopetettu. Suurin osa palveluista l\xc3\xb6ytyy Karhulasta 3 kilometrin p\xc3\xa4\xc3\xa4st\xc3\xa4. Joitakin palveluja on kuitenkin viel\xc3\xa4 saatavissa (muun muassa baari, lounasravintola ja pizza-ravintola). Korkeakosken vesivoimalaitoksen alapuolinen alue on suosittua jokikalastusaluetta. Voimalaitospadon alapuolella on Kierikkalan puolella 300 metri\xc3\xa4 pitk\xc3\xa4 heittolaituri.'